CELEX: 52017PC0568
Language: mt
Date: 2017-10-04
Title: Proposta għal REGOLAMENT TA’ IMPLIMENTAZZJONI TAL-KUNSILL li jemenda r-Regolament (UE) Nru 282/2011 fir-rigward ta’ ċerti eżenzjonijiet għat-transazzjonijiet intra-Komunitarji

IL-KUMMISSJONI EWROPEA
            Brussell, 4.10.2017
            COM(2017) 568 final
            2017/0249(NLE)
            Proposta għal
            REGOLAMENT TA’ IMPLIMENTAZZJONI TAL-KUNSILL
            li jemenda r-Regolament (UE) Nru 282/2011 fir-rigward ta’ ċerti eżenzjonijiet għat-transazzjonijiet intra-Komunitarji
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Ir-raġunijiet għall-proposta u l-objettivi tagħha
            
            
               
                  Fis-7 ta’ April 2016, il-Kummissjoni adottat il-Pjan ta' Azzjoni dwar il-VAT – Lejn żona unika tal-VAT fl-UE – Iż-żmien biex niddeċiedu
                     1
                   (il-Pjan ta’ Azzjoni dwar il-VAT). F’dan il-Pjan il-Kummissjoni ħabbret li, fost l-oħrajn, biħsiebha tadotta sistema definittiva tal-VAT għall-kummerċ transfruntier intra-Unjoni Business-to-Business (B2B), ibbażata fuq il-prinċipju tat-tassazzjoni fl-Istat Membru tad-destinazzjoni tal-merkanzija bl-iskop li tinħoloq żona Ewropea waħda tal-VAT li tkun b’saħħitha. Proposta leġiżlattiva għal sistema definittiva tal-VAT bħal din li tkun iktar sempliċi u inqas suxxettibbli għall-frodi, għall-kummerċ intra-Unjoni ġiet inkluża fil-Programm ta’ Ħidma tal-Kummissjoni għall-2017
                     2
                  .
               
               
                  Fil-konklużjonijiet tiegħu tal-25 ta’ Mejju 2016
                     3
                  , il-Kunsill ħa nota tal-punti li għamlet il-Kummissjoni fil-Pjan ta’ Azzjoni tagħha dwar il-VAT rigward il-mod kif nistgħu nagħmlu progress fis-sistema definittiva tal-VAT u rigward l-intenzjoni tagħha li tippreżenta proposta leġiżlattiva fl-2017 bħala l-ewwel pass lejn sistema definittiva tal-VAT għall-kummerċ transfruntier. Tenna wkoll il-fehma tiegħu li l-prinċipju tat-“tassazzjoni fl-Istat Membru tal-oriġini tal-provvista tal-oġġetti u tas-servizzi” għandu jiġi sostitwit bil-prinċipju tat-“tassazzjoni fl-Istat Membru tad-destinazzjoni” għas-sistema definittiva tal-VAT għat-tranżazzjonijiet B2B.
               
               
                  Fil-konklużjonijiet tiegħu tat-8 ta’ Novembru 2016
                     4
                  , il-Kunsill stqarr li sakemm il-Kummissjoni tkun qed taħdem fuq is-sistema definittiva tal-VAT għall-kummerċ intra-Unjoni, sadanittant is-sistema attwali tal-VAT għandha tiġi mtejba. F’dan il-kuntest, il-Kunsill talab emendi f’erba’ oqsma:
               
            
            
               ·Prova ta’ provvista fi ħdan l-UE: il-Kunsill stieden lill-Kummissjoni biex tesplora l-possibbiltajiet għal qafas komuni ta’ kriterji rakkomandati għad-dokumenti ta’ prova meħtieġa biex tintalab eżenzjoni għal provvisti fi ħdan l-UE.
            
            
               ·In-numru tal-identifikazzjoni tal-VAT: il-Kunsill stieden lill-Kummissjoni tippreżenta proposta leġiżlattiva bl-għan li n-numru tal-identifikazzjoni validu tal-VAT tal-persuna taxxabbli jew tal-persuna ġuridika mhux taxxabbli li takkwista l-merkanzija, li kien ġie allokat minn Stat Membru li mhux dak li minnu ntbagħtet jew bdiet tiġi ttrasportata l-merkanzija, ikun jikkostitwixxi kundizzjoni sostantiva addizzjonali fl-applikazzjoni għall-eżenzjoni fir-rigward tal-provvista tal-merkanzija fi ħdan il-Komunità.
            
            
               ·Tranżazzjonijiet katina: il-Kunsill stieden lill-Kummissjoni tanalizza u tipproponi kriterji uniformi u titjib leġiżlattiv xieraq li jwasslu għal aktar ċertezza legali u għal applikazzjoni aktar armonizzata tar-regoli tal-VAT meta jkun qed jiġi ddeterminat it-trattament tal-VAT għall-katina tat-tranżazzjonijiet, inkluż it-tranżazzjonijiet trijangulari.
            
            
               ·Call-off stock: il-Kunsill stieden lill-Kummissjoni tipproponi kif jistgħu jinbidlu r-regoli attwali tal-VAT sabiex l-arranġamenti tal-call-off stock fil-kummerċ transfruntier jiġu ssimplifikati u ttrattati bl-istess mod. Għal dan il-għan, “call-off stock” tirreferi għas-sitwazzjoni fejn bejjiegħ jittrasferixxi l-merkanzija f’maħżen għad-dispożizzjoni ta’ akkwirent magħruf li jkun fi Stat Membru ieħor, u dak l-akkwirent isir is-sid tal-merkanzija malli joħroġhom mill-maħżen
            
            
               
                  Sabiex tintlaqa’ t-talba tal-Kunsill, qed jiġu proposti xi emendi għar-Regolament ta’ Implimentazzjoni dwar il-VAT
                     5
                   għall-ewwel dominju. It-tlieta l-oħra jirrikjedu li jsiru xi modifiki lid-Direttiva dwar il-VAT
                     6
                   u, għalhekk, se ssir proposta separata għalihom.
               
            
            
               •Il-konsistenza ma’ politiki oħra tal-Unjoni
            
            
               
                  Il-ħolqien ta’ sistema tal-VAT sempliċi, moderna u reżistenti għall-frodi huwa wieħed mill-prijoritajiet fiskali stabbiliti mill-Kummissjoni għall-2017
                     7
                  .
               
               
                  Il-ġlieda kontra l-frodi tal-VAT b’negozjant nieqes hija wkoll waħda mill-oqsma ta’ prijorità fil-qasam tal-kriminalità għall-Unjoni Ewropea (“l-Unjoni” jew “l-UE”), skont iċ-Ċiklu tal-Politika ta’ Europol 2014-2017
                     8
                  .
               
               
                  Objettiv importanti wkoll li ġie enfasizzat fl-istrateġija tat-tkabbir tal-Unjoni
                     9
                  , partikolarment għall-SMEs, huwa t-tnaqqis tal-piż amministrattiv.
               
               
                  L-inizjattiva proposta u l-għanijiet tagħha huma konsistenti mal-politika tal-Unjoni dwar l-SMEs kif stabbilita fl-Att dwar in-Negozji ż-Żgħar (SBA)
                     10
                  , u partikolarment il-prinċipju VII dwar l-għajnuna lill-SMEs biex jibbenefikaw iktar mill-opportunitajiet li joffri s-Suq Uniku.
               
               
                  Il-proposta hija konsistenti mal-Istrateġija għal Suq Uniku (SMS)
                     11
                   u mal-objettivi tal-programm dwar l-idoneità u l-prestazzjoni tar-regolamentazzjoni (REFIT).
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi legali
            
         
         
            
               
                  Il-proposta tissejjes fuq l-Artikolu 397 tad-Direttiva dwar il-VAT. Dan l-Artikolu jipprevedi li l-Kunsill, huwa u jaġixxi unanimament fuq proposta mill-Kummissjoni, għandu jadotta l-miżuri meħtieġa biex jimplimenta d-Direttiva dwar il-VAT.
               
            
            
               •Sussidjarjetà (għall-kompetenza mhux esklużiva) 
            
            
               
                  Skont il-prinċipju tas-sussidjarjetà kif stipulat fl-Artikolu 5(3) tat-Trattat dwar l-Unjoni Ewropea (TUE), tista’ tittieħed biss azzjoni fil-livell tal-Unjoni jekk l-objettivi previsti ma jkunux jistgħu jinkisbu b’mod sodisfaċenti mill-Istati Membri waħedhom u, għalhekk, minħabba l-iskala jew l-effetti tal-azzjonijiet proposti, ikunu jistgħu jinkisbu aħjar fil-livell tal-Unjoni.
               
               
                  Il-kwistjonijiet marbuta mal-prova tat-trasport intra-Komunitarju għall-iskopijiet tal-eżenzjoni mill-VAT għall-kummerċ transfruntier jistgħu jiġu indirizzati aħjar fil-livell tal-Unjoni milli mill-Istati Membri individwali peress li, inevitabbilment, ikun involut iktar minn Stat Membru wieħed. Barra minn hekk, il-VAT hija taxxa armonizzata fil-livell tal-Unjoni u għalhekk kwalunkwe inizjattiva ġdida għall-implimentazzjoni ta’ regola speċifika tad-Direttiva dwar il-VAT tkun tirrikjedi li ssir proposta mill-Kummissjoni biex jiġi emendat ir-Regolament ta’ Implimentazzjoni dwar il-VAT.
               
               
                  Il-miżura proposta dwar id-dokumenti ta' prova meħtieġa biex tintalab eżenzjoni għal provvisti intra-Komunitarji ġiet mitluba unanimament mill-Istati Membri u dan juri li l-azzjoni fil-livell tal-Unjoni x’aktarx tkun aktar effettiva u wkoll għaliex, fil-livell nazzjonali, dan it-tip ta’ azzjoni ma kellhiex biżżejjed suċċess fil-passat.
               
            
            
               •Proporzjonalità
            
            
               
                  Il-miżura proposta fir-rigward tal-prova tat-trasport tal-merkanzija minn Stat Membru għall-ieħor hija risposta mmirata lejn problema speċifika fir-rigward ta’ regola tal-VAT li fil-passat kien diffiċli li wieħed japplikaha b’mod sistematiku u uniformi u li ħolqot il-problemi għall-persuni taxxabbli kif ukoll għall-amministrazzjonijiet tat-taxxa.
               
            
            
               •Għażla tal-istrument
            
            
               
                  Din il-proposta temenda r-Regolament ta’ Implimentazzjoni tal-Kunsill (UE) Nru 282/2011.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               
                  Il-Kummissjoni waqqfet żewġ gruppi ta’ ħidma għad-diskussjonijiet fil-livell tekniku dwar il-VAT, jiġifieri l-Grupp dwar il-Futur tal-VAT (GFV) u l-Grupp tal-Esperti tal-VAT (VEG). Dawn il-gruppi ddiskutew kif tista’ titejjeb is-sistema attwali tal-VAT, inkluż il-kwistjoni tal-prova tat-trasport tal-merkanzija minn Stat Membru għall-ieħor fil-qafas tal-eżenzjoni mill-VAT għall-provvisti B2B intra-Komunitarji tal-merkanzija. Barra minn hekk, ġiet organizzata konsultazzjoni pubblika mill-20 ta’ Diċembru 2016 sal-20 ta’ Marzu 2017 li rriżultat f’121 kontribuzzjoni
                     12
                  .
               
            
            
               •Valutazzjoni tal-impatt
            
            
               
                  Qed issir referenza għall-valutazzjoni tal-impatt separata [SWD(2017)325 u s-sommarju SWD(2017)326] tagħha li fost l-oħrajn saret f’rabta ma’ din il-proposta.
               
               
                  Il-valutazzjoni tal-impatt għal din il-proposta tqieset mill-Bord tal-Iskrutinju Regolatorju fl-14 ta’ Lulju 2017 [Ares(2017)3573962-SEC(2017)423]. Il-Bord ta opinjoni pożittiva dwar il-proposta b’xi rakkomandazzjonijiet li ġew ikkunsidrati. L-opinjoni tal-Bord u r-rakkomandazzjonijiet huma msemmija fl-Anness 1 tad-Dokument ta’ Ħidma tal-Persunal għall-valutazzjoni tal-impatt li takkumpanja din il-proposta.
               
            
            
               4.IMPLIKAZZJONIJIET BAĠITARJI
            
            
               Il-proposta mhi se jkollha l-ebda implikazzjoni għall-baġit tal-Unjoni.
            
            
               5.ELEMENTI OĦRAJN
            
            
               •Spjegazzjoni dettaljata tad-dispożizzjonijiet speċifiċi tal-proposta
            
            
               Fl-1994, il-Kummissjoni ġibdet l-attenzjoni tal-Kunsill u tal-Parlament Ewropew
                  13
                dwar il-kwistjoni tal-evidenza li trid tingħata bħala prova li l-kundizzjonijiet għall-eżenzjoni ta’ provvista intra-Komunitarja tal-merkanzija ġew sodisfatti. Dak iż-żmien, inqas minn sentejn wara l-introduzzjoni tal-arranġamenti tranżizzjonali attwali għat-tassazzjoni tal-kummerċ intra-Komunitarju (li jirrikjedu li tranżazzjoni B2B intra-Komunitarja tal-merkanzija tagħti lok għal provvista eżenti ta’ merkanzija fl-Istat Membru tat-tluq u għal akkwist intaxxat intra-Komunitarju fl-Istat Membru tal-wasla) il-Kummissjoni kienet ikkumentat li din il-kwistjoni kienet sors ta’ diffikultà.
            
         
         
            
               Id-diskussjonijiet fil-livell tal-Unjoni li saru iktar tard ma wasslux għal riżultati prattiċi. Barra minn hekk, ir-Regolament ta’ Implimentazzjoni dwar il-VAT bħalissa ma fihx dispożizzjonijiet dwar dan il-punt, għalkemm maż-żmien il-ġurisprudenza tal-Qorti tal-Ġustizzja tal-Unjoni Ewropea (QĠUE) kellha tittratta l-prova tal-eżenzjoni għal provvisti intra -Komunitarji
                  14
               .
            
            
               Madankollu, matul il-proċess ta’ konsultazzjoni mniedi f’konnessjoni mal-Green Paper dwar il-futur tal-VAT
                  15
               , bosta kontribuzzjonijiet enfasizzaw għal darb’oħra li din kienet problema kbira tas-sistema attwali tal-VAT. Regoli ċari u stabbli li jipprovdu ċertezza legali għan-negozji huma essenzjali. Fl-istess waqt, l-amministrazzjonijiet tat-taxxa għandhom ikunu jistgħu jimmonitorjaw u jiżguraw l-applikazzjoni korretta tal-eżenzjoni, partikolarment billi l-provvisti intra-Komunitarji ta’ spiss ikunu komponent bażiku tal-iskemi tal-frodi karusell transfruntier.
            
            
               Is-soluzzjoni proposta tikkonsisti fl-introduzzjoni ta’ suppożizzjoni konfutabbli f’żewġ każijiet speċifiċi li jinvolvu l-istatus ta’ persuna taxxabbli ċċertifikata. Fir-rigward tal-istatus tal-persuna taxxabbli ċċertifikata, qed issir referenza għal-leġiżlazzjoni proposta dwar is-sistema definittiva tal-VAT għall-kummerċ intra-Komunitarju.
            
            
               Fl-ewwel sitwazzjoni, fejn il-merkanzija ġiet ittrasportata jew mibgħuta mill-fornitur, direttament jew minn parti terza f’ismu, u l-fornitur ikollu l-istatus ta’ persuna taxxabbli ċċertifikata, tiddaħħal suppożizzjoni li tgħid li l-merkanzija ġiet ittrasportata mill-Istat Membru tal-provvista (tluq) lil Stat Membru ieħor fil-każ li l-fornitur ikollu fil-pussess tiegħu żewġ dokumenti mhux kontradittorji (fir-Regolament hemm lista ta' dawn id-dokumenti) li jattestaw għat-trasport. Madankollu, awtorità tat-taxxa tista’ tirribatti din is-suppożizzjoni fuq il-bażi ta’ evidenza li turi li l-merkanzija ma ġietx ittrasportata mit-territorju tal-Istat Membru tal-provvista lil Stat Membru ieħor.
            
            
               Fit-tieni sitwazzjoni, fejn il-klijent ikun persuna taxxabbli ċċertifikata u fejn il-merkanzija tkun ġiet ittrasportata jew mibgħuta minn dak il-klijent, direttament jew minn parti terza f’ismu, tiddaħħal suppożizzjoni li tgħid li l-prodotti jistgħu jitqiesu li ġew ittrasportati mill-Istat Membru tal-provvista lil Stat Membru ieħor jekk il-fornitur ikollu fil-pussess tiegħu (i) dikjarazzjoni bil-miktub mill-akkwirent li l-merkanzija ġiet ittrasportata jew mibgħuta mill-akkwirent jew f’ismu u li ssemmi l-Istat Membru tal-wasla tal-merkanzija (madankollu, mingħajr il-bżonn li tissemma d-destinazzjoni eżatta sabiex tiġi ppreservata l-kunfidenzjalità tan-negozju tal-akkwirent); u (ii) żewġ dokumenti mhux kontradittorji (minn dawk imsemmija fil-lista li tinsab fir-Regolament) li jattestaw it-trasport. Id-dikjarazzjoni f’(i), li għandha tiġi rreġistrata mill-fornitur, għandha tiġi pprovduta sal-għaxar jum tax-xahar wara l-provvista. Dan il-perjodu għandu jagħti lill-akkwirent biżżejjed żmien biex jibgħat l-informazzjoni filwaqt li, fl-istess ħin, ma jaqbiżx l-iskadenza sa meta l-fornitur irid joħroġ fattura (mhux iktar tard mill-15-il jum tax-xahar wara l-forniment skont il-kundizzjonijiet tal-Artikolu 222 tad-Direttiva tal-VAT).
            
            
               Għas-sitwazzjonijiet li mhumiex koperti minn dawn is-suppożizzjonijiet, eż. għaliex il-persuni taxxabbli involuti ma għandhomx l-istatus ta’ persuna taxxabbli ċċertifikata, ir-regoli eżistenti, kif interpretati mill-QĠUE, għadhom applikabbli.
            
            
               2017/0249 (NLE)
            
            
               Proposta għal
            
            
               REGOLAMENT TA’ IMPLIMENTAZZJONI TAL-KUNSILL
            
            
               li jemenda r-Regolament (UE) Nru 282/2011 fir-rigward ta’ ċerti eżenzjonijiet għat-transazzjonijiet intra-Komunitarji
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta' taxxa fuq il-valur miżjud
                  16
               , u b’mod partikolari l-Artikolu 397 tagħha,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)Fil-Pjan ta’ Azzjoni tagħha dwar il-VAT
                  17
               , il-Kummissjoni ħabbret li biħsiebha tressaq proposta għal sistema definittiva tat-taxxa fuq il-valur miżjud (VAT) fir-rigward tal-kummerċ transfruntier minn negozju għal negozju bejn l-Istati Membri. Fil-konklużjonijiet tiegħu tat-8 ta’ Novembru 2016
                  18
               , il-Kunsill stieden lill-Kummissjoni biex sadanittant tipproponi ċerti miżuri għat-titjib lir-regoli tal-Unjoni dwar il-VAT għat-tranżazzjonijiet transfruntiera, fost l-oħrajn għall-finijiet tal-eżenzjonijiet fir-rigward tat-tranżazzjonijiet intra-Komunitarji.
            
            
               (2)Id-Direttiva 2006/112/KE tistabbilixxi għadd ta’ kundizzjonijiet għall-eżenzjoni tal-provvisti tal-merkanzija mill-VAT fil-kuntest ta’ ċerti transazzjonijiet intra-Komunitarji. Waħda minn dawn il-kundizzjonijiet hija li l-merkanzija għandha tiġi ttrasportata jew mibgħuta minn Stat Membru għall-ieħor.
            
            
               (3)Madankollu, l-approċċi differenti li addottaw l-Istati Membri fl-applikazzjoni ta’ dawn l-eżenzjonijiet għat-tranżazzjonijiet transfruntiera ħolqu d-diffikultajiet u l-inċertezza legali għan-negozji. Dan imur kontra l-għan li jissaħħaħ il-kummerċ intra-Unjoni u kontra t-tneħħija tal-fruntieri fiskali. Għalhekk huwa importanti li l-kundizzjonijiet li fihom japplikaw l-eżenzjonijiet jiġu speċifikati u armonizzati.
            
            
               (4)Billi l-frodi transfruntiera tal-VAT huma marbuta primarjament mal-eżenzjoni tal-provvisti intra-Komunitarji, jenħtieġ li jiġu speċifikati ċerti ċirkostanzi li fihom il-merkanzija għandha titqies li tkun ġiet ittrasportata jew mibgħuta mit-territorju tal-Istat Membru tal-provvista.
            
            
               (5)Sabiex tiġi pprovduta soluzzjoni prattika lin-negozji kif ukoll aċċertament għall-amministrazzjonijiet tat-taxxa, fir-Regolament (UE) Nru 282/2011
                  19
                qed jiddaħħlu żewġ suppożizzjonijiet konfutabbli fir-rigward tat-tranżazzjonijiet li jinvolvu l-persuni taxxabbli ċċertifikati.
            
         
         
            
               (6)Minħabba li d-dispożizzjonijiet inklużi f’dan ir-Regolament huma marbuta mal-emendi introdotti mid-Direttiva tal-Kunsill […]
                  20
               /UE fir-rigward tal-persuna taxxabbli ċċertifikata, jenħtieġ li dan ir-Regolament japplika mid-data tal-applikazzjoni ta’ dawk l-emendi. 
            
            
               (7)Għalhekk, jenħtieġ li r-Regolament ta' Implimentazzjoni (UE) Nru 282/2011 jiġi emendat skont dan,
            
            
               ADOTTA DAN IR-REGOLAMENT:
            
            
               Artikolu 1
            
            
               Fil-Kapitolu VIII tar-Regolament ta' Implimentazzjoni (UE) Nru 282/2011, tiddaħħal it-TAQSIMA 2a li ġejja:
            
            
            
               "TAQSIMA 2a
            
            
               Eżenzjonijiet għat-tranżazzjonijiet intra-Komunitarji 
            
            
               (L-Artikoli 138 sa 142 tad-Direttiva 2006/112/KE)
            
            
               Artikolu 45 a
            
            
               1.Għall-għanijiet tal-applikazzjoni tal-eżenzjonijiet stipulati fl-Artikolu 138 tad-Direttiva 2006/112/KE, għandha ssir suppożizzjoni li l-merkanzija ġiet mibgħuta jew ittrasportata lejn destinazzjoni ’l barra mit-territorju rispettiv tagħha iżda fil-Komunità, f’waħda miċ-ċirkostanzi li ġejjin:
            
            
               (a)il-bejjiegħ ikun persuna taxxabbli ċċertifikata fi ħdan it-tifsira tal-Artikolu 13a tad-Direttiva 2006/112/KE, u jindika li l-oġġetti jkunu ġew ittrasportati jew mibgħuta minnu jew minn parti terza f’ismu, u għandu fil-pussess tiegħu ta’ mill-inqas żewġ elementi ta’ evidenza mhux kontradittorja elenkati fil-paragrafu 3 li jikkonfermaw it-trasport jew id-dispaċċ;
            
            
               (b)Il-persuna li takkwista l-merkanzija hija persuna taxxabbli ċċertifikata skont it-tifsira tal-Artikolu 13a tad-Direttiva 2006/112/KE u l-bejjiegħ ikollu fil-pussess tiegħu dawn li ġejjin:
            
            
               (i) dikjarazzjoni bil-miktub mingħand il-persuna li qed takkwista l-merkanzija li tiddikjara li l-merkanzija ġiet ittrasportata jew mibgħuta minnu, jew minn parti terza f’ismu, u li tirreferi għall-Istat Membru tad-destinazzjoni tal-merkanzija;
            
            
               (ii) żewġ elementi ta’ evidenza mhux kontradittorja elenkati fil-paragrafu 3 li jikkonfermaw it-trasport jew id-dispaċċ.
            
            
               Il-persuna li tkun qed takkwista l-merkanzija għandha tipprovdi d-dikjarazzjoni bil-miktub, imsemmija fil-punt (b)(i), lill-bejjiegħ sal-għaxar jum tax-xahar wara l-provvista.
            
            
               2.Awtorità tat-taxxa tista’ tirribatti suppożizzjoni li tkun saret skont il-paragrafu 1 fejn ikun hemm indikazzjonijiet ta’ użu ħażin jew abbuż mill-bejjiegħ jew mill-persuna li takkwista l-merkanzija.
            
            
               3.Għall-iskopijiet tal-paragrafu 1, dawn li ġejjin għandhom ikunu aċċettati bħala evidenza tat-trasport jew tad-dispaċċ:
            
            
               (a)dokument iffirmat mill-persuna li tkun qed takkwista l-merkanzija, jew minn persuna awtorizzata f’ismu, li jirrikonoxxi l-wasla tal-merkanzija fl-Istat Membru tad-destinazzjoni;
            
            
               (b)dokumenti li jirrigwardaw it-trasport jew id-dispaċċ tal-merkanzija bħal pereżempju dokument jew CMR iffirmati, polza tal-kargu, fattura tat-trasport bl-ajru, fattura mingħand it-trasportatur tal-merkanzija, polza tal-assigurazzjoni fir-rigward tat-trasport jew tad-dispaċċ tal-merkanzija jew dokumenti tal-bank li juru l-ħlas tat-trasport jew tad-dispaċċ tal-merkanzija;
            
         
         
            
               (c)dokumenti uffiċjali maħruġa minn awtorità pubblika, bħal nutar, li jikkonfermaw il-wasla tal-merkanzija fl-Istat Membru tad-destinazzjoni;
            
            
               (d)irċevuta maħruġa fl-Istat Membru tad-destinazzjoni li tikkonferma l-ħżin tal-merkanzija f’dak l-Istat Membru;
            
            
               (e)ċertifikat maħruġ fl-Istat Membru tad-destinazzjoni minn korp professjonali f’dak l-Istat Membru bħal pereżempju minn kamra tal-kummerċ jew tal-industrija li jikkonferma d-destinazzjoni tal-oġġetti;
            
            
               (f)kuntratt bejn il-bejjiegħ u l-persuna li qed takkwista l-merkanzija jew mandat tal-akkwist li jindikaw id-destinazzjoni tal-merkanzija;
            
            
               (g)korrispondenza bejn il-partijiet involuti fit-tranżazzjoni li tindika d-destinazzjoni tal-merkanzija;
            
            
               (h)id-dikjarazzjoni tal-VAT tal-persuna li takkwista l-merkanzija li tiddikjara l-akkwist intra-Komunitarju tal-merkanzija.
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
            
               Għandu japplika mill-1 ta' Jannar 2019.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  COM (2016) 148 final.
               
               
                  
                     (2)
                  Ara l-Programm ta' Ħidma tal-Kummissjoni 2017: It-twettiq bil-fatti ta’ Ewropa li tipproteġi, li tagħti s-setgħa u li tiddefendi, COM(2016) 710 final. 
                     
                  http://eur-lex.europa.eu/legal-content/MT/TXT/?uri=CELEX:52016DC0710
               
               
                  
                     (3)
                  Ara: 
                  http://www.consilium.europa.eu/en/press/press-releases/2016/05/25-conclusions-vat-action-plan/
               
               
                  
                     (4)
                  Il-konklużjonijiet tal-Kunsill tat-8 ta’ Novembru 2016 dwar Titjib fir-regoli attwali tal-UE dwar il-VAT għal transazzjonijiet transfruntiera (Nru. 14257/16 FISC 190 ECOFIN 1023 tad-9 ta’ Novembru 2016)
                     
                  http://data.consilium.europa.eu/doc/document/ST-14257-2016-INIT/mt/pdf
               
               
                  
                     (5)
                  Ir-Regolament ta’ Implimentazzjoni tal-Kunsill (UE) Nru 282/2011 tal-15 ta' Marzu 2011 li jistabbilixxi miżuri ta’ implimentazzjoni fir-rigward tad-Direttiva 2006/112/KE dwar is-sistema komuni ta’ taxxa fuq il-valur miżjud (tfassil mill-ġdid) (ĠU L 77, 23.3.2011, p. 1).
               
               
                  
                     (6)
                  Id-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (ĠU L 347, 11.12.2006, p. 1).
               
               
                  
                     (7)
                  L-Istħarriġ Annwali dwar it-Tkabbir tal-2017; ara 
                  https://ec.europa.eu/info/publications/2017-european-semester-annual-growth-survey_en
               
               
                  
                     (8)
                  
                  Prijoritajiet tal-EMPACT
                   
                  (Pjattaforma Multidixxiplinari Ewropea għall-Ġlieda kontra t-Theddid Kriminali
               
               
                  
                     (9)
                  EWROPA 2020 – Strateġija għal tkabbir intelliġenti, sostenibbli u inklussiv: ara 
                  http://eur-lex.europa.eu/LexUriServ/LexUriServ.do?uri=COM:2010:2020:FIN:MT:PDF
               
               
                  
                     (10)
                  Il-Komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni - “Aħseb l-Ewwel fiż-Żgħir” “Att dwar in-Negozji ż-Żgħar” għall-Ewropa COM(2008) 394 final.
               
               
                  
                     (11)
                  Il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – “Naġġornaw is-Suq Uniku: opportunitajiet aktar għaċ-ċittadini u għan-negozji” (COM(2015) 550 final).
               
               
                  
                     (12)
                  Ara, dwar il-konsultazzjoni mal-partijiet ikkonċernati, l-Anness 2 tad-Dokument ta’ Ħidma tal-Persunal - Proposta għal Direttiva tal-Kunsill li temenda d-Direttiva 2006/112/KE fir-rigward tal-armonizzazzjoni u tas-simplifikazzjoni ta’ ċerti regoli tas-sistema tal-VAT u li tintroduċi s-sistema definittiva għat-tassazzjoni tal-kummerċ bejn l-Istati Membri u r-riżultati tal-konsultazzjoni pubblika miftuħa relatata.
                  https://ec.europa.eu/taxation_customs/consultations-get-involved/tax-consultations_en
                   
               
               
                  
                     (13)
                  Report from the Commission to the Council and the European Parliament on the operation of the transitional arrangements for charging VAT in intra-Community trade (COM(94)515final tat-23 ta’ Novembru 1994).
               
               
                  
                     (14)
                  Ara eż. Is-sentenzi tas-27 ta’ Settembru 2007, Teleos, C-409/04, ECLI:EU:C:2007:548; tas-27 ta' Settembru 2007, Collée, C-146/05, ECLI:EU:C:2007:549; tas-27 ta' Settembru 2007, Twoh International, C-184/05, ECLI:EU:C:2007:550; tas-16 ta' Diċembru 2010, Euro Tyre Holding, C-430/09, ECLI:EU:C:2010:786; tas-27 ta' Settembru 2012, VSTR, C-587/10, ECLI:EU:C:2012:592; tas-6 ta' Settembru 2012, Mecsek-Gabona, C-273/11, ECLI:EU:C:2012:547; tad-9 ta' Ottubru 2014, Traum, C-492/13, ECLI:EU:C:2014:2267.
               
               
                  
                     (15)
                  Il-Green paper dwar il-futur tal-VAT – Lejn sistema tal-VAT aktar sempliċi, aktar soda u aktar effiċjenti COM(2010) 695; Commission Staff Working Document accompanying document to the Green Paper on the future of VAT Towards a simpler, more robust and efficient VAT system (SEC(2010) 1455, 1.12.2010).
               
               
                  
                     (16)
                  ĠU L 347, 11.12.2006, p. 1.
               
               
                  
                     (17)
                  Il-Komunikazzjoni tal-Kummissjoni lill-Parlament Ewropew, lill-Kunsill, u lill-Kumitat Ekonomiku u Soċjali Ewropew dwar pjan ta' azzjoni dwar il-VAT - Lejn żona unika tal-VAT fl-UE – Iż-żmien biex niddeċiedu (COM(2016) 148 final tas-7.4.2016).
               
               
                  
                     (18)
                  Il-konklużjonijiet tal-Kunsill tat-8 ta’ Novembru 2016 dwar Titjib fir-regoli attwali tal-UE dwar il-VAT għal transazzjonijiet transfruntiera (Nru. 14257/16 FISC 190 ECOFIN 1023 tad-9 ta’ Novembru 2016)
               
               
                  
                     (19)
                  Ir-Regolament ta' Implimentazzjoni tal-Kunsill (UE) Nru 282/2011 tal-15 ta' Marzu 2011 li jistabbilixxi miżuri ta' implimentazzjoni fir-rigward tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 77, 23.3.2011, p. 1).
               
               
                  
                     (20)
                  Id-Direttiva tal-Kunsill […]/UE ta’ […] li temenda d-Direttiva 2006/112/KE fir-rigward tal-armonizzazzjoni u s-simplifikazzjoni ta’ ċerti regoli tas-sistema tat-taxxa fuq il-valur miżjud u li tintroduċi s-sistema definittiva għat-tassazzjoni tal-kummerċ bejn l-Istati Membri (ĠU L […])